Aloyse Hentgen - Wikipedia, déi fräi Enzyklopedie

# Aloyse Hentgen

### Vu Wikipedia, der fräier Enzyklopedie.

Den Aloyse Hentgen (* 16. Juli 1894 zu Riedgen, † 1. Dezember 1953) war e lëtzebuergeschen Affekot a Wirtschafts- a Landwirtschaftsminister.

Heen huet vun 1913 bis 1916 zu Paräis an duerno zu Freiburg an der Schwäiz Droit studéiert. Den 13. Juli 1917 huet en säin Eed als Affekot geleescht a koum op d'Lëscht vum Barreau vu Lëtzebuerg stoen.

Den 29. Februar 1920 huet en, mat nach anere Familljen, bäi der Grënnung vun der éischter lëtzebuerger Assurancëgesellschaft La Luxembourgeoise matgewierkt. Hee gouf do President vum Opsiichtsrot an duerno Adminitsrateur-délégué (1923: Division assurances, 1933: division banque).

Um Häerz lung em och de Scoutism. Esou war en ë.a. vun 1928 bis 1945 Chef-Scout vun der FNEL (dee Rôle huet dunn um Niveau vum neien Daachverband LBSA den deemolege Prënz Jean iwwerholl).

Den 10. Dezember 1933 huet den Aloyse Hentgen d'lëtzebuerger Basketball Federatioun matgegrënnt a war do vun 1933 bis 1936 President vum Comité.

Seng grouss Vocatioun lung awer an der Politik. Schonns 1917 war en als President vum Akademikerverein engagéiert, enger Studentenorganisatioun déi sech zwar offiziell onofhängeg wëll, u sech awer nach ëmmer der Rechtspartei an duerno deer hirer Nofolgerin CSV nostong. Hee gouf betitelt als "kathoulesch an nationalistesch". En huet versicht d'Marie-Adelaïde géint d'Ugrëff vun de Lénken ze verteidegen a war als Konter-Revolutionnär géint den Anschluss un d'Belsch. 1935 gouf en dem Eugène Dondelinger säin Nofolger als Deputéierte vun der Rechtspartei am Südbezirk.

Am Zweete Weltkrich gouf den Aloyse Hentgen als Affekot vun der Lëscht vum Barreau gestrach a vun der Gestapo mat senger Famill an Däitschland deportéiert (1942-1945). Virum KZ gouf e gerett vum Dr Hedfeld de Kaub, opgrond vun enger Krankheet un deer en effektiv gelidden huet.

Nom Krich war den Aloyse Hentgen Fraktiounspresident vun der CSV. Heen huet 1948/1949 déi éischt Initiativ ergraff fir d'Grënnung vun enger Jugendorganisatioun vu senger Partei am Südbezirk. De 14. Juli 1948 gouf hee Wirtschafts- an Agrikulturminister ënnert dem Pierre Dupong. No engem éischten Hirschlag huet e sech den 2. September 1950 awer gezwonge gesi fir ze demissionnéieren.

Den Aloyse Hentgen ass den 1. Dezember 1953 verscheet. 1956 krut en nach posthum d'Kräiz vum Resistenzuerden.

Vun "http://lb.wikipedia.org../../../a/l/o/Aloyse_Hentgen_edd1.html"

Categories: Lëtzebuergesch Ministeren | Lëtzebuergesch Deputéierten | Resistenzler | Affekoten | Scoutissem | Gebuer 1894 | Gestuerwen 1953

##### Views

- Artikel
- Diskussioun
- Aktuell Revisiounen

##### Sichen